MTLS ทำกำไรเยี่ยม
ในที่สุดผลประกอบการไตรมาส 2 ปี 2559 และงวดหกเดือน ของ MTLS ก็ออกมาเป็นทางการ ซึ่งทำผลงานได้ยอดเยี่ยม ทำจุดสูงสุดใหม่ต่อเนื่อง
14 ส.ค. 2559

–คุณค่าบริษัท–
 
ในที่สุดผลประกอบการไตรมาส 2 ปี 2559 และงวดหกเดือน ของ บริษัท เมืองไทย ลิสซิ่ง จำกัด (มหาชน) หรือMTLS ก็ออกมาเป็นทางการ ซึ่งทำผลงานได้ยอดเยี่ยม ทำจุดสูงสุดใหม่ต่อเนื่อง
โดยผลการดำเนินงานไตรมาส 2 สิ้นสุดวันที่ 30 มิถุนายน 2559 บริษัทมีรายได้รวมขยับขึ้นมาอยู่ที่ 1,003.12 ล้านบาท จากงวดเดียวกันของปีก่อน 582.81 ล้านบาท เป็นผลจากจำนวนสาขาเพิ่มขึ้น ยอดปล่อยสินเชื่อเพิ่มขึ้น ส่งผลให้บริษัทมีกำไรขยับขึ้นมาอยู่ที่ 300.29 ล้านบาท หรือ 0.14 บาทต่อหุ้น จากงวดเดียวกันของปีก่อน 183.42 ล้านบาท หรือ 0.09 บาทต่อหุ้น
ด้วยผลการดำเนินงานงวดหกเดือนสิ้นสุดวันที่ 30 มิถุนายน 2559 บริษัทมีรายได้รวมขยับขึ้นมาอยู่ที่ 1,868.92 ล้านบาท จากงวดเดียวกันของปีก่อน 1,115.90 ล้านบาท ส่งผลให้บริษัทมีกำไรขยับขึ้นมาอยู่ที่ 580.30 ล้านบาท หรือ 0.27 บาทต่อหุ้น จากงวดเดียวกันของปีก่อน 364.86 ล้านบาท หรือ 0.17 บาทต่อหุ้น ผลงานที่เกิดขึ้นส่งผลทำให้บริษัทสร้างสถิติกำไรสุทธิใหม่
หลังจากผลการดำเนินงานช่วงครึ่งแรกของปี 2559 ออกมาดีเยี่ยม ส่งผลให้นักวิเคราะห์ บล.เออีซี ประเมินช่วงครึ่งหลังของปี 2559 คาดกำไรโตเด่นกว่าช่วงครึ่งครึ่งปีแรก จากการเข้าสู่ช่วงฤดูฝน เกษตรกรเริ่มทำการเพาะปลูก ซึ่งคาดยังช่วยหนุนความต้องการสินเชื่อเพิ่มขึ้น
นอกจากนี้ บริษัทยังคงได้รับอานิสงส์จากยอดปล่อยสินเชื่อที่เร่งตัวขึ้นตามจำนวนสาขาที่เปิดใหม่ โดยล่าสุดบริษัทมีการปรับเพิ่มเป้าหมายสาขาใหม่ปีนี้จากเดิม 1,350 สาขา เป็น 1,600 สาขา โดยยังคงเน้นขยายสาขาในภาคตะวันออกเฉียงเหนือและตะวันออกเฉียงใต้
ด้านภาพรวมสินเชื่อคาดสัดส่วนสินเชื่อรถจักรยานยนต์มีแนวโน้มลดลง และถูกชดเชยด้วยสินเชื่อประเภทอื่นๆ ซึ่งมี Ticket size ใหญ่กว่าเพิ่มมากขึ้น ขณะที่คุณภาพสินเชื่อคาดดีต่อเนื่อง สะท้อนจาก NPL ratio สิ้นช่วงไตรมาส 2 ปี 2559 ที่ยังต่ำเพียง 0.94% หนุนทั้งปี 2559 คาดบริษัทยังสามารถสร้างสถิติกำไรสูงสุดใหม่ต่อเนื่องที่ 1,225 ล้านบาท เพิ่มขึ้น 48.5% จากงวดเดียวกันของปีก่อน และโตต่อเนื่องไปในปี 2560 ประมาณ 34.8% จากงวดเดียวกันของปีก่อน
ทั้งนี้ จากศักยภาพการเติบโตที่เด่น บวกกับฐานะการเงินยังแกร่งหนุนด้วย Coverage ratio สูงมากกว่า 300% ขณะที่ประเด็นสินเชื่อประชารัฐคาดมีผลกระทบจำกัดต่อ MTLS  เนื่องจากวงเงินที่ปล่อยกู้ไม่สูงมากเทียบกับดีมานด์ที่ยังโตเด่น อีกทั้งปัจจุบันยังมี Upside 53.4% จากพื้นฐานปี 2560 ที่ 29.00 บาท และคาดให้อัตราส่วนเงินปันผลตอบแทนเฉลี่ยปีละ 2.0% ยังคงแนะนำ “ซื้อลงทุน”
…
 
ผู้ถือหุ้นรายใหญ่
1. นายชูชาติ เพ็ชรอำไพ 792,500,000 หุ้น 37.38%
2. นางดาวนภา เพชรอำไพ 720,000,000 หุ้น 33.96%
3. นายศรีศักร เดชกิจวิกรม 67,104,199 หุ้น 3.17%
4. นายวศิน เดชกิจวิกรม 66,845,000 หุ้น 3.15%
5. บริษัท ไทยเอ็นวีดีอาร์ จำกัด 51,322,315 หุ้น 2.42%
 
รายชื่อกรรมการ
1.พล.ร.อ.อภิชาติ เพ็งศรีทอง ประธานกรรมการ 2.พล.ร.อ.อภิชาติ เพ็งศรีทอง กรรมการอิสระ 3.นายชูชาติ เพ็ชรอำไพ ประธานกรรมการบริหาร 4.นายชูชาติ เพ็ชรอำไพ กรรมการ 5.นางดาวนภา เพชรอำไพ กรรมการผู้จัดการ